Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder - Udkast til Fællesskabets fælles stillingtagen

(forelagt af Kommissionen)

BEGRUNDELSE

1. Protokol 31 til EØS-aftalen indeholder særlige bestemmelser om samarbejdet mellem Fællesskabet og EFTA-EØS-staterne ud over de fire friheder.

2. Vedlagte udkast til afgørelse truffet af Det Blandede EØS-Udvalg har til formål at ændre protokol 31 med henblik på at udvide samarbejdet på området for folkesundhed. Det fastlægger rammerne for samarbejdet og betingelserne for EFTA-EØS-staternes fulde deltagelse i fællesskabsprogammet og aktioner på dette område:

- Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet.

3. I henhold til artikel 1, stk. 3, litra b), i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på Kommissionens forslag Fællesskabets holdning til sådanne afgørelser.

4. Udkastet til afgørelse truffet af Det Blandede EØS-Udvalg forelægges Rådet til godkendelse. Kommissionen håber at kunne fremlægge Fællesskabets holdning i Det Blandede EØS-Udvalg i juni 2000, men dog først efter at afgørelse nr. 83/1999 truffet af Det Blandede EØS-Udvalg om indarbejdelse af Rådets direktiv 95/46/EF om beskyttelse af personoplysninger er trådt i kraft.

Udkast til AFGØRELSE TRUFFET AF DET BLANDEDE EØS-UDVALG om ændring af protokol 31 til EØS-aftalen om samarbejde på særlige områder ud over de fire friheder

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 86 og 98, og

ud fra følgende betragtninger:

(1) Protokol 31 til aftalen blev ændret ved afgørelse nr. ... truffet af Det Blandede EØS-Udvalg den ... [1].

[1] EFT ...

(2) Det er hensigtsmæssigt at udvide de kontraherende parters samarbejde til at omfatte et net til epidemiologisk overvågning af og kontrol med overførbare sygdomme i Fællesskabet (Europa-Parlamentets og Rådets beslutning nr. 2119/98/EF [2]).

[2] EFT L 268 af 3.10.1998, s. 1.

(3) Protokol 31 til aftalen bør derfor ændres med henblik på at muliggøre et sådant udvidet samarbejde fra den 1. januar 2000 -

TRUFFET FØLGENDE AFGØRELSE:

Artikel 1

Artikel 16 i protokol 31 til aftalen ændres således:

1. Følgende led indsættes i slutningen af stk. 1:

"- 398 D 2119: Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet (EFT L 268 af 3.10.1998, s. 1)."

2. Stk. 2 affattes således:

"EFTA-staterne deltager i fællesskabsprogrammet og de aktioner, som er nævnt i de tre første led i stk. 1 fra den 1. januar 1996, i det i fjerde led nævnte program fra den 1. januar 1997, i det i femte led nævnte program fra den 1. januar 1998, i det i sjette, syvende, ottende og niende led nævnte program fra den 1. januar 2000."

Artikel 2

Denne afgørelse træder i kraft den ..., forudsat at Det Blandede EØS-Udvalg har modtaget alle fornødne meddelelser i henhold til aftalens artikel 103, stk. 1. [3]

[3] [Forfatningsmæssige krav angivet.][Ingen forfatningsmæssige krav angivet.]

Den finder anvendelse fra den 1. januar 2000.

Artikel 3

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den ... 2000.

På Det Blandede EØS-Udvalgs vegne

Formand

Sekretærer for Det Blandede EØS-Udvalg